Potpora Hrvatskoga kulturnog vijeća Hrvatskoj akademiji znanosti i umjetnosti u svezi s odbacivanjem prijedloga pravopisa


Hrvatsko kulturno vijeće pozdravlja stajalište Razreda za filološke znanosti Hrvatske akademije znanosti i umjetnosti u svezi s prijedlogom pravopisa što ga je obznanio Institut za jezik i jezikoslovlje. HKV daje punu potporu kritikama koje je HAZU uputio površnom i tendencioznom prijedlogu hrvatskoga pravopisa, nastalom u političkim kabinetima sadašnje vlasti, a ne u hrvatskoj jezičnoj zajednici. Smatramo, i u tome se slažemo s akademicima, da se radi o činu nasilja nad hrvatskim jezikom i njegovom pravopisnom tradicijom, te da prijedlog pravopisa treba potpuno odbaciti.

Podsjećamo da je Hrvatsko kulturno vijeće već početkom 2012. upozorilo da se u svezi s pravopisom priprema protuhrvatska blasfemija u režiji Ministarstva znanosti, obrazovanja i športa, te je bilo samo pitanje vremena kada će ministar Jovanović u stilu komunističkih sekretara i uz pomoć anonimusa u jezikoslovnoj struci pokušati nametnuti pravopis koji u mnogim elementima podsjeća na novosadski iz vremena hrvatske neslobode.

Hrvatsko kulturno vijeće poziva i sve druge kulturne institucije da se pridruže općem revoltu protiv Jovanovićeva pravopisa i ne dopuste njegovo uvođenje u škole i javni život uopće. Napominjemo da sadašnja vlast ionako ne će potrajati više od nekoliko mjeseci, te bi bilo iznimno neozbiljno dopustiti da u zadnjim svojim trzajima izvrši nasilje nad hrvatskom kulturom.

Za Hrvatsko kulturno vijeće
predsjednik
Hrvoje Hitrec

Izvor 
Hrvatsko kulturno vijeće - Potpora HKV-a HAZU u svezi s odbacivanjem prijedloga pravopisa  

Izvori za hrvatsku povijest
21. stoljeće